L 130/136
BG
Официален вестник на Европейския съюз
16.5.2023 г.
(10)
СТЕ на ЕС следва да стимулира производството от инсталации, които намаляват частично или изцяло елиминират емисиите на парникови газове.
Поради това описанието на някои категории дейности в приложение I към Директива 2003/87/ЕО следва да бъде изменено, за да се гарантира, че инсталациите, които извършват дейност, посочена в приложението и които отговарят на праговата стойност на мощността, свързана със същата дейност, но не отделят парникови газове, са включени в обхвата на СТЕ на ЕС и по този начин да се гарантират равнопоставено третиране на инсталациите в съответните сектори.
Освен това безплатното разпределяне на квоти за производството на даден продукт следва да е съобразено с ръководни принципи като потенциала за кръгово използване на материалите, както и че параметърът следва да бъде независим от суровината или от вида на производствения процес, когато производствените процеси имат една и съща цел.
Поради това е необходимо да се промени определението на продуктите, процесите и емисиите, обхванати от някои параметри, за да се осигурят еднакви условия на конкуренция за инсталациите, използващи нови технологии, които намаляват частично или изцяло елиминират емисиите от парникови газове, и инсталациите, използващи съществуващите технологии.
Независимо от тези ръководни принципи, в преразгледаните параметри за периода 2026—2030 г. следва да продължи да се прави разграничение между първично и вторично производство на стомана и алуминий.
Необходимо е също така осъвременяването на стойностите на параметрите за рафинериите да бъде отделено от това за водорода, включително водорода от възобновяеми източници, за да се отрази нарастващото значение на производството на „зелен“ водород извън сектора на рафинериите.
(11)
След изменението на определенията на продуктите и на процесите и емисиите, обхванати от някои параметри, е необходимо да се гарантира, че производителите не получават двойна компенсация за едни и същи емисии — веднъж чрез безплатно разпределяне на квоти и втори път чрез компенсиране на непреките разходи, и да се коригират съответно финансовите мерки за компенсиране на непреките разходи, прехвърлени в цените на електроенергията.
(12)
Директива 96/61/ЕО на Съвета (8) беше отменена с Директива 2010/75/ЕС на Европейския парламент и на Съвета (9).
Позоваванията на Директива 96/61/ЕО в член 2 от Директива 2003/87/ЕО и в приложение IV към нея следва да бъдат съответно актуализирани.
Предвид необходимостта от спешно намаляване на емисиите в цялата икономика държавите членки следва да могат да предприемат действия за намаляване на емисиите на парникови газове, които попадат в обхвата на СТЕ на ЕС, и чрез политики, различни от ограниченията на емисиите, приети съгласно Директива 2010/75/ЕС.
(13)
В своето съобщение от 12 май 2021 г., озаглавено „Път към здравословна планета за всички — План за действие на ЕС: „Към нулево замърсяване на въздуха, водата и почвите“, Комисията призовава за ориентиране на Съюза към нулево замърсяване до 2050 г. чрез намаляване на замърсяването на въздуха, водите в сладководните басейни и моретата и почвите до нива, които вече не се очаква да бъдат вредни за здравето и природните екосистеми.
Мерките по Директива 2010/75/ЕС, като основен инструмент за регулиране на емисиите на замърсители на въздуха, водите и почвата, често ще създават възможност и за намаляване на емисиите на парникови газове.
В съответствие с член 8 от Директива 2003/87/ЕО държавите членки следва да осигурят съгласуваност между изискванията за разрешителни по Директива 2003/87/ЕО и тези по Директива 2010/75/ЕС.
(14)
Като се има предвид, че новите иновативни технологии често ще позволяват намаляване на емисиите както на парникови газове, така и на замърсители, е важно да се осигурят полезни взаимодействия между мерките, които водят до намаляване на емисиите както на парникови газове, така и на замърсители, по-специално Директива 2010/75/ЕС, и да се преразгледа тяхната ефективност в това отношение.
(15)
Определението за производители на електроенергия беше използвано за определяне на максималния размер на безплатните квоти за сектора за периода 2013—2020 г., но доведе до различно третиране на централите за комбинирано производство на топлинна и електрическа енергия в сравнение с промишлените инсталации.
С цел да се стимулира използването на високоефективно комбинирано производство на енергия и да се осигурят еднакви условия на конкуренция за всички инсталации, получаващи безплатни квоти за производство на топлинна енергия и централно отопление, всички позовавания на производителите на електроенергия в Директива 2003/87/ЕО следва да бъдат заличени.
Освен това в Делегиран регламент (ЕС) 2019/331 на Комисията (10) са посочени подробните правила, свързани с допустимостта на всички промишлени процеси за безплатно разпределяне на квоти.
Следователно разпоредбите относно улавянето и съхранението на въглерод в член 10а, параграф 3 от Директива 2003/87/ЕО са остарели и следва да бъдат заличени.
(8) Директива 96/61/ЕО на Съвета от 24 септември 1996 г. за комплексно предотвратяване и контрол на замърсяването (ОВ L 257, 10.10.1996 г., стр. 26).
(9) Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).
(10) Делегиран регламент (ЕС) 2019/331 на Комисията от 19 декември 2018 г. за определяне на валидни за целия Европейски съюз преходни правила за хармонизираното безплатно разпределяне на квоти за емисии съгласно член 10а от Директива 2003/87/ЕО на Европейския парламент и на Съвета (ОВ L 59, 27.2.2019 г., стр. 8).